Sveučilište Josipa Jurja Strossmayera u Osijeku

Filozofski fakultet Osijek

Lorenza Jägera 9

31 000 Osijek

**UREDNIŠTVO ČASOPISA *ESSEHIST* OBJAVLJUJE**

**POZIV**

**za suradnju na trinaestom broju časopisa Međunarodne udruge studenata povijesti – ISHA-e Osijek**

Pozivaju se studenti povijesti te drugih društveno-humanističkih znanosti da pošalju svoje **autorske članke (stručne radove, pregledne radove, izvorne znanstvene radove) i recenzije (kritičke osvrte, komentare te prikaze) pisanih radova ili medijskih adaptacija koje se bave povijesnom ili srodnom tematikom**.

Uredništvo časopisa potiče autore na produkciju radova **interdisciplinarnim** (**sociološkim, kulturološkim, književno-znanstvenim, filozofskim, psihološkim, pedagoškim, teorijskim itd.**) **pristupom** dolje navedenim temama. Prihvaćaju se radovi na **hrvatskom** i **engleskom** **jeziku**.

Tema je trinaestog broja časopisa *Essehist* **Povijest kroz medije**.

Povijest i mediji osim što se međusobno isprepliću, oni su također, kroz povijest snažno utjecali na svakodnevni život ljudi. Riječ „medij“ označava svaki oblik prenošenja neke informacije, te informacije mogu biti u obliku članka, knjige, pjesme, filma, serije, itd.

* Filmovi/serije s povijesnom tematikom
* Usporedba videoigara sa stvarnim događajima (Assassin˙s Creed, Age of Empires, Civilization… )
* Stripovi
* Utjecaj medija na povijest
* Usporedba povijesnog književnog djela sa stvarnim zbivanjima
* Istraživanje novina, časopisa, itd., koji govore o nekom povijesnom događaju
* Definiranje medija, što su i kako su se razvijali (tj. Povijest medija)
* Mediji u nastavi povijesti (npr. mozaBook, e-sfera i ostali alati za nastavu)
* Izražavanje (ne)zadovoljstva putem medija (npr. pjesme kao propaganda)
* Propagandni materijali kroz povijest
* Uloga radija kroz povijest
* Karikature
* Pregled povijesti televizije
* Digitalizacija muzeja, arhiva, itd.

**Rok za slanje radova je do 1. travnja 2022. godine.**

Radovi se šalju na e-mail adresu essehist@gmail.com.

Autori koji pošalju radove o rezultatima natječaja bit će obaviješteni po isteku roka za slanje.

Osijek, 25.1.2022.

Uredništvo časopisa *Essehist*

**Upute za autore** mogu se pronaći na profilu časopisa *Essehist* na stranicama Hrčka – Portala znanstvenih časopisa Republike Hrvatske, na sljedećoj poveznici: <https://hrcak.srce.hr/essehist>, ili u ostatku poziva:

* Tekstovi trebaju biti dugački između **10** i **20** kartica.
* Format teksta: **Times New Roman**, veličina fonta: **12**, prored: **1.5**, poravnanje: **s obje strane**.
* Minimalno **pet bibliografskih jedinica**.
* Tekst mora sadržavati **sažetak u kurzivu** (abstract, 50-100 riječi), **uvodni paragraf**, **odgovarajuće podnaslove**, **zaključak** te **prijevod sažetka** na kraju rada.
* Dodatna **pojašnjenja** i **komentare** navesti u fusnotama u tekstu.
* **Grafičke priloge** priložiti u tekst rad; svaki prilog treba biti prikladno nazvati i opisati.
* Izdvojiti nekoliko **ključnih godina** iz svog članka za zbirnu **kronologiju** na kraju broja.

**Citiranje literature (Harvardski stil)**

* Citati se navode u zagradama unutar teksta; npr. (Brozović, 1999: 10), pri čemu je Brozović prezime autora, 1999 godina izdanja knjige, a 10 broj stranice.
* Ako se dogodi da koristite od jednog autora dvije knjige ili dva različita teksta koji su objavljeni iste godine, bilješku stavljate na sljedeći način: (Samardžija, 1993a: 83), (Samardžija, 1993b: 88) pritom a označuje jedan tekst, a b drugi tekst. Tako navodite i u popisu literature što je dolje objašnjeno.
* Ukoliko se radi o skupini autora, pišite na sljedeći način: (Hrvatska enciklopedija, 1999: 63)
* Pod skupinom autora se podrazumijeva više od tri autora; ako su tri, navodite na sljedeći način: (Franičević, Švelec, Bogišić, 1974: 45)
* Ako ste koristili novine iz hemeroteke kao izvor, citirate i parafrazirate na sljedeći način: (Hrvatski list, br. 157, 1942: 9)

**Navođenje literature na kraju rada**

* Literatura (bibliografija) se navodi na kraju rada i potrebno je imati barem pet bibliografskih jedinica (primarni izvori, monografije, stručni članci, itd.).
* Primjer navođenja literature:

Brajović, Aleksa, 1990. U ogledu tiranije, Naučna knjiga, Beograd.

* Primjer navođenja rada u časopisima:

Birin, Ante, 2003. Pravni položaj stranaca u statutima dalmatinskih komuna,

* Zbornik Odsjeka za povijesne i društvene znanosti HAZU, Vol. 20 (neki časopisi to imaju, neki ne; ako ne piše volumen, onda piše godište pa upotrijebite kraticu god., npr.; god. 4), Zagreb, str. 59.-94.
* Primjer navođenja radova u zbornicima:

Janeković-Roemer, Zdenka, 2005. Stranac u srednjovjekovnom Dubrovniku, u: Raukarov zbornik, FF pres, Zagreb, str. 317.-346.

* Primjer navođenja skupine autora:

Hrvatska enciklopedija, 1999., sv. 4(može pisati tom, knjiga, ovisno kako je navedeno u samoj knjizi), Leksikografski zavod Miroslav Krleža, Zagreb.

* Ako ste koristili od jednog autora dva članka ili dvije knjige objavljene iste godine, na sljedeći način pišete u popis literature:

Samardžija, Marko, 1993a. Hrvatski jezik u Nezavisnoj Državi Hrvatskoj, Hrvatska sveučilišna naklada, Zagreb.

Samardžija, Marko, 1993b. Jezični purizam u NDH, Hrvatska sveučilišna naklada, Zagreb.

* Ako su dva ili tri autora/ice knjige, navodite na sljedeći način:
* Franičević, Marin; Švelec, Franjo; Bogišić, Rafo, 1974. Od renesanse do prosvjetiteljstva, Liber-Mladost, Zagreb.
* Ako ste koristili novine iz hemeroteke, u popis literature navodite na sljedeći način: Hrvatski list, nedjelja, 6. srpnja 1941., br. 185, god. XXII.
* **Ne zaboravite u popisu literature sve autore poredati abecednim redom!**
* **Citiranje elektroničkih izvora**
* Pri citiranju radova u elektroničkim časopisima ili web-stranica treba po mogućnosti označiti ime autora, naslov izvora, naziv elektroničke publikacije s uputom na mrežnu stranicu (URL) i datumom kada je rad konzultiran Neki od e-časopisa sugeriraju način kako ih treba citirati i toga se treba držati, npr. Hrvatski povijesni portal ima upute kako citirati članke s njihovih stranica.
* Primjer:

Ansani, Michele, 2006. »Edizione digitale di fonti diplomatiche: esperienze, modelli testuali, priorità.« Reti Medievali – Rivista 7/2: <http://www.dssg.unifi.it/_RM/rivista/forum/Ansani.htm> (15. 8. 2008).

* Navedeni primjer koristite u popisu literature na samom kraju rada, a u tekstu koristite na isti način kao što koristimo i kod uobičajenih literaturnih jedinica (npr. knjiga, časopisa itd.) Npr. (Ansani, 2006.)
* Ako autori nisu poznati, onda stavite samo u zagradi broj. Npr. …po naobrazbi i karakteru. (1)
* U popisu literature na samom kraju rada pod zadnju literaturnu jedinicu stavite Internet, i onda ispod njega popis internetski stranica kojima ste se služili s tim da ona stranica koja je u tekstu navedena pod 1, neka bude i prva na tom popisu stranica.